Regering se planne met inligtingstegnologieStella Ndabeni-Abrahams. Foto: Kopano Tlape/GCIS Die regering het ŉ konsepplan aangekondig om inligtingstegnologie in die land te verbeter en die departement van kommunikasie dienooreenkomstig te herstruktureer. Die minister van kommunikasie, Stella Ndabeni-Abrahams, het Dinsdag sleutelaankondigings daaroor gedoen tydens ŉ virtuele mediakonferensie in Pretoria, wat deur tegniese probleme gekniehalter is. Ndabeni-Abrahams het nie veel praktiese inligting oor die uitvoerbaarheid van die plan verskaf nie. Volgens haar het die wêreldwye aard van die koronavirus en die gevolglike inperkingsmaatreëls weer die wêreld se afhanklikheid van inligtingstegnologie bevestig, en dit is iets waaruit Suid-Afrika volgens die minister moet munt slaan. Sy het Suid-Afrika se inligtingstegnologiesektor bedank vir die bydrae wat tydens die grendelstaat gemaak is tot bekostigbare data deurdat verskeie dienste gratis verskaf is. Voorts het sy reguleerders gekomplimenteer met die rol wat aanlyn onderrig dus tydens die grendelstaat kon speel. Die doel van die regering se inligtingstegnologie-konsepplan is om Suid-Afrika ŉ produseerder eerder as ŉ verbruiker van inligtingstegnologie te maak. Voorstelle in hierdie verband is velerlei, waarvan opleiding van Suid-Afrikaners vir inligtingstegnologie-gedrewe werkgeleenthede een is. Voorts wil die staat in samewerking met die private sektor ŉ Instituut vir Kunsmatige Intelligensie op die been bring. ŉ Derde doelwit is om gevorderde inligtingstegnologie-vervaardiging te stimuleer ten einde die werkgeleenthede te skep waarop die vierde industriële rewolusie na verwagting sal berus. Vierdens wil die regering hê Suid-Afrika moet spesifiek fokus op databeveiliging as spesialiseringsgebied. Van die produkte wat Ndabeni-Abrahams wil hê die land moet vervaardig, sluit kamerafone, sagteware, tablette en TV-stelle in, sodat Suid-Afrika bestand kan wees teen ŉ handelsoorlog tussen die Ooste en die Weste waarin die strydendes wedersydse gebruik van mekaar se tegnologie verbied.